A Bizottság határozata

(2000. február 24.)

az állati eredetű termékeknek az Európai Közösségen keresztül egy harmadik országból egy másik harmadik országba kizárólag közúton történő szállítása vonatkozásában a 97/78/EK tanácsi irányelv alkalmazására vonatkozó részletes szabályok megállapításáról

(az értesítés a C(2000) 468. számú dokumentummal történt)

(EGT vonatkozású szöveg)

(2000/208/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre [1] és különösen annak 11. cikke (4) bekezdésére,

mivel:

(1) A kereskedelem felesleges akadályozásának elkerülése érdekében elsőbbséggel kell elfogadni az olyan állati eredetű termékek kilépésére vonatkozó szabályokat, amelyeket egyik harmadik országból a másikba az Európai Közösségen keresztül kizárólag közúton szállítanak.

(2) A 97/78/EK irányelv 11. cikke (2) bekezdése e) pontjának értelmében e szabályokat kizárólag a Közösségen közúton történő áthaladásra vonatkozó eljárásokra kell alkalmazni.

(3) Fontos, hogy az állat-egészségügyi határállomáson a Közösséget elhagyó tranzittermékek fogadásáért felelős hatósági állatorvost tájékoztassák a bármikor, de különösen a rendes munkaidőn kívül az állat-egészségügyi határállomásra érkező szállítmányokról.

(4) Fontos azon ellenőrzések részletes meghatározása, amelyeket a kiléptető állat-egészségügyi határállomáson a szállítmány származásának igazolására el kell végezni.

(5) Szintén fontos a kiléptető állat-egészségügyi határállomás engedélyezési kategóriájának meghatározása annak biztosítása érdekében, hogy az ott tevékenykedő személyzet ismerje a vizsgálatra bemutatott termékeket.

(6) Szükséges harmonizált megközelítés alkalmazása az így bemutatott szállítmányok vizsgálatakor, valamint a beléptető állat-egészségügyi határállomáshoz visszaküldendő dokumentumok magyarázó jegyzetekkel való ellátásakor.

(7) Az ellenőrzést végző személyzet vonatkozásában eltérést alkalmaznak azon állat-egészségügyi határállomások esetében, amelyeket csak halászati termékek vizsgálatára hatalmaztak fel.

(8) E határozatot bármely, az elfogadott nemzetközi megállapodások értelmében a Közösség harmadik országokkal kötött egyes működő megállapodásától függetlenül alkalmazni kell.

(9) Az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 97/78/EK irányelv 11. cikkének és különösen annak 11. cikke (2) bekezdésének e) pontja alkalmazásakor a következő szabályok vonatkoznak az állati eredetű termékek egyik harmadik országból egy másikba az Európai Közösségen keresztül kizárólag közúton történő szállítására.

2. cikk

A 97/78/EK irányelv 11. cikke (2) bekezdésének e) pontjában említett állat-egészségügyi határállomás:

- halászati termékekre a (módosított) 97/778/EK bizottsági határozatban [2] megállapított jegyzéken szereplő valamennyi állat-egészségügyi határállomás,

- az első francia bekezdésben nem említett, más állati eredetű termékekre az első francia bekezdésben említett valamennyi állat-egészségügyi határállomás, kivéve a kizárólag halászati termékek vizsgálatára jogosult határállomásokat.

3. cikk

A hatósági állatorvos, illetve halászati termékek esetében a hatósági állatorvos vagy az illetékes hatóság által kijelölt megbízott felelős annak biztosításáért, hogy a kiléptető állat-egészségügyi határállomáson elvégezzék azon szállítmányok szükséges ellenőrzését, amelyek e rendelkezés alapján hagyják el a Közösséget. Az ellenőrzéseknek igazolniuk kell, hogy az érkező szállítmány megegyezik azzal, amely elhagyta a beléptető állat-egészségügyi határállomást, valamint, hogy az megfelel a szállítmányt kísérő, a 93/13/EGK bizottsági határozat [3] B. mellékletében bemutatott mintának megfelelő bizonyítványban megadott adatoknak.

4. cikk

Az ellenőrzések befejezésekor a szállítmányt kísérő, a 97/78/EK irányelv 5. cikke (1) bekezdésében említett bizonyítványt el kell látni "az EK-ból való kilépés alaki követelményei és az átszállított termékek ellenőrzése a 97/78/EK irányelv 11. cikke (2) bekezdésének e) pontjával összhangban igazolva" szöveggel, az állat-egészségügyi határállomás pecsétjével és dátummal, majd a hatósági állatorvosnak, illetve halászati termékek esetében a hatósági állatorvosnak vagy az illetékes hatóság által kijelölt megbízottnak alá kell írnia.

5. cikk

E határozatot a Közösség által nemzetközileg elfogadott megállapodások értelmében harmadik országokkal kötött megállapodások sérelme nélkül kell alkalmazni.

6. cikk

Ezt a határozatot 2000. április 1-jétől kell alkalmazni.

7. cikk

Ennek a határozatnak a tagállamok a címzettjei.

Kelt Brüsszelben, 2000. február 24-én.

a Bizottság részéről

David Byrne

a Bizottság tagja

[1] HL L 24., 1998.1.30., 3. o.

[2] HL L 315., 1997.11.19., 15. o.

[3] HL L 9., 1993.1.15., 33. o.

--------------------------------------------------